|  |
| --- |
| HerbasPLUNGĖS RAJONO SAVIVALDYBĖS  TARYBA |
| **SPRENDIMAS** |
| **DĖL PRITARIMO ASOCIACIJOS „PLUNGIŠKIŲ DRAUGIJA“, BIUDŽETINĖS ĮSTAIGOS ŽEMAIČIŲ DAILĖS MUZIEJUS, BIUDŽETINĖS ĮSTAIGOS „KONCERTINĖ ĮSTAIGA LIETUVOS NACIONALINĖ FILHARMONIJA“ IR PLUNGĖS RAJONO SAVIVALDYBĖS BENDRADARBIAVIMO SUTARČIAI** |
| 2021 m. gruodžio 27 d. Nr. T1-322 |
| Plungė |

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Plungės rajono savivaldybės vardu sudaromų sutarčių rengimo ir pasirašymo tvarkos aprašo, patvirtinto Plungės rajono savivaldybės tarybos 2011 m. rugsėjo 29 d. sprendimu Nr. T1-225, 7.1 punktu, Plungės rajono savivaldybės taryba nusprendžia:

1. PritartiAsociacijos „Plungiškių draugija“, biudžetinės įstaigos Žemaičių dailės muziejus, biudžetinės įstaigos „Koncertinė įstaiga Lietuvos nacionalinė filharmonija“ ir Plungės rajono savivaldybės bendradarbiavimo sutarčiai (pridedama).

2. Įgalioti Plungės rajono savivaldybės merą Audrių Klišonį pasirašyti Bendradarbiavimo sutartį.

Savivaldybės meras Audrius Klišonis

PRITARTA

Plungės rajono savivaldybės

tarybos 2021 m. gruodžio 27 d.

sprendimu Nr. T1-322

**BENDRADARBIAVIMO SUTARTIS**

2021 m. d.

Mes,

Plungės rajono savivaldybė, atstovaujama Savivaldybės mero Audriaus Klišonio, veikiančio pagal Plungės rajono savivaldybės tarybos 2021 m. .... ....... d. sprendimą Nr. .... (toliau – Savivaldybė),Asociacija „Plungiškių draugija“, atstovaujama Asociacijos prezidento Liudo Skieriaus, veikiančio pagal Asociacijos įstatus (toliau – Draugija), biudžetinė įstaiga Žemaičių dailės muziejus, atstovaujama Muziejaus direktoriaus Alvido Bakanausko, veikiančio pagal Muziejaus statutą (toliau – Muziejus), ir biudžetinė įstaiga „Koncertinė įstaiga Lietuvos nacionalinė filharmonija“, atstovaujama generalinės direktorės Rūtos Prusevičienės (toliau – Filharmonija), veikiančios pagal Filharmonijos nuostatus, toliau Savivaldybė, Draugija, Muziejus ir Filharmonija kartu vadinamos Šalimis, o kiekvienas atskirai - Šalimi,

atsižvelgdamos į tai, kad:

1. Plungė yra vienas iš Žemaitijos regiono miestų su savo gilia kultūrine istorija, nuo seno garsėjantis menine veikla ir jos tradicijomis, kurias puoselėti pradėjo kunigaikštis ir visuomenės veikėjas Mykolas Oginskis;

2. Draugija ir Muziejus yra Tarptautinio Mykolo Oginskio festivalio (toliau – Festivalis), organizuojamo nuo 2006 m. ir garsėjančio klasikine muzika bei laikomo neatsiejamu Žemaitijos kultūros renginiu, organizatoriai;

3. Savivaldybė, nuo pat Festivalio organizavimo pradžios visuomet buvusi viena pagrindinių Festivalio rėmėjų bei mecenatų, ir toliau siekia šį Festivalį remti bei prisidėti prie Festivalio ir kitų kultūros renginių klestėjimo;

4. Filharmonija su savo atlikėjais aktyviai dalyvavo ir siekia toliau dalyvauti Festivalyje ir organizuoti kitus kultūros renginius Plungėje, taip puoselėdama Lietuvos muzikinę kultūrą;

5. Draugija ir Muziejus siekia ir toliau kartu bendradarbiauti organizuojant Festivalį, Filharmonijai prisidedant klasikinio meno programomis, o Savivaldybei pagal galimybes - reikiamais ištekliais. Šalys taip siekia garsinti ypatingą visai Lietuvai kultūrinį renginį ir užtikrinti, kad Festivalis būtų atviras ir prieinamas visiems žiūrovams nemokamai, būtų puoselėjama profesionaliosios klasikinės muzikos sklaida, įvairinamas Plungės krašto ir Žemaitijos regiono visuomenės kultūrinis gyvenimas ir sudaromos galimybės krašto gyventojams susipažinti su Europos šalių muzikine kultūra, iškiliausiais šalies ir užsienio profesionaliais meno kolektyvais bei atlikėjais;

6. Prireikus ir sudariusios atskirus susitarimus, Šalys siekia bendradarbiauti, organizuojant ir kitus koncertus Mykolo Oginskio rūmų teritorijoje ar kitose Plungės erdvėse, kurios pritaikytos rimtajai muzikai, taip siekiant skatinti nacionalinės ir tarptautinės svarbos kultūros ir meno tradicijas bei suteikiant erdvės jaunų talentų atsiradimui,

sudarėme šią Bendradarbiavimo sutartį (toliau – Sutartis).

**I. SUTARTIES OBJEKTAS IR ŠALIŲ ĮSIPAREIGOJIMAI**

1. Šia Sutartimi Šalys sutinka tarpusavyje bendradarbiauti ir dėti visas pastangas organizuojant ir įgyvendinant Festivalį, kuris įprastai vyksta kasmet rugpjūčio ir rugsėjo mėnesiais. Šalių sutarimu, Šalys papildomai gali bendradarbiauti organizuojant bei įgyvendinant ir kitus renginius (reprezentacinius profesionaliojo muzikos meno koncertus; muzikos edukacijos renginius bei kitus projektus) (toliau – Koncertai).

2. Draugija įsipareigoja:

2.1. užtikrinti praktinį Festivalio ar Koncertų organizavimą ir įgyvendinimą;

2.2. ieškoti finansavimo ir mecenatų Festivaliui ar Koncertams remti;

2.3. turimais informacijos kanalais viešinti informaciją apie Festivalį ir Koncertus;

2.4. bendradarbiauti su Festivalio meno vadovu, Meno taryba, Organizaciniu komitetu ir kitais Festivalio globėjais, mecenatais bei asmenimis, prisidedančiais prie Festivalio įgyvendinimo;

2.5. atlikti kitus Festivalio ar Koncertų organizavimui ir įgyvendinimui reikalingus veiksmus.

3. Muziejus įsipareigoja:

3.1. suteikti reikiamas patalpas ir (ar) kitas Muziejaus erdves bei teritorijas Festivalio ar Koncertų programų įgyvendinimui;

3.2. užtikrinti praktinį Festivalio ar Koncertų organizavimą ir įgyvendinimą;

3.3. turimais informacijos kanalais viešinti informaciją apie Festivalį ir Koncertus;

3.4. bendradarbiauti su Festivalio meno vadovu, Meno taryba, Organizaciniu komitetu ir kitais Festivalio globėjais, mecenatais bei asmenimis, prisidedančiais prie Festivalio įgyvendinimo;

3.5. pagal poreikį ieškoti finansavimo ir mecenatų Festivaliui ar Koncertams remti bei įgyventi;

3.6. atlikti kitus Festivalio ar Koncertų organizavimui ir įgyvendinimui reikalingus veiksmus.

4. Savivaldybė įsipareigoja:

4.1. pagal galimybes turimais ištekliais ir priemonėmis prisidėti prie Festivalio įgyvendinimo;

4.2. išduoti reikiamus leidimus ir kitus sutikimus Festivaliui ir Koncertams organizuoti;

4.3. turimais informacijos kanalais viešinti informaciją apie Festivalį ir Koncertus;

4.4. kitų Šalių prašymu ir esant galimybėms, atlikti kitus Festivalio ar Koncertų organizavimui ir įgyvendinimui reikalingus veiksmus.

5. Filharmonija įsipareigoja:

5.1. siūlyti Festivalyje ar Koncertuose dalyvausiančius Filharmonijos atlikėjus ir užtikrinti šių atlikėjų dalyvavimą Festivalio ar Koncertų programose;

5.2. turimais informacijos kanalais viešinti informaciją apie Festivalį ir Koncertus;

5.3. bendradarbiauti su Festivalio meno vadovu, Meno taryba, Organizaciniu komitetu ir kitais Festivalio globėjais, mecenatais bei asmenimis, prisidedančiais prie Festivalio įgyvendinimo;

5.4. atlikti kitus Festivalio ar Koncertų organizavimui ir įgyvendinimui reikalingus veiksmus.

6. Šalys tarpusavio sutarimu gali susitarti ir dėl kitų įsipareigojimų ar jų apimties.

7. Vykdydamos šią Sutartį, Šalys įsipareigoja laikytis visų taikomų teisės aktų, įskaitant, bet neapsiribojant, asmens duomenų tvarkymą ir viešuosius pirkimus reglamentuojančių teisės aktų.

**II. BENDROS NUOSTATOS**

8. Sutarties I skyriuje numatomam bendradarbiavimui prireikus gali būti sudaromi ketinimų protokolai ir atskiri susitarimai, kuriuose būtų detaliai aptariami konkretūs Šalių įsipareigojimai (organizaciniai, finansiniai, planavimo ir kiti) konkretiems darbams įgyvendinti.

9. Šalys susitaria, kad šios Sutarties pagrindu nė vienai Šaliai nekyla jokių finansinių prievolių mokėti bet kokį atlygį kitai Šaliai už bendradarbiavimo turinį sudarančius veiksmus (aptartus šios Sutarties 2-5 punktuose), nebent Šalys atskiru susitarimu susitartų kitaip. Ši nuostata neatleidžia Šalių nuo atsakomybės už šios Sutarties ar taikytinų teisės aktų pažeidimus.

10. Šalys informacija keičiasi ir komunikuoja pagal poreikį, tačiau bet kuriuo atveju užtikrindamos, kad keitimasis informacija vyktų nuosekliai ir sistemingai bei padėtų užtikrinti geriausius Šalių tikslus ir nesudarytų kliūčių Festivalio ar kitų renginių organizavimui. Šalys įsipareigoja viena kitai atskleisti visą informaciją, reikalingą kitos Šalies tinkamam įsipareigojimų įvykdymui.

11. Šalys aiškiai susitaria, kad ši Sutartis nebus laikoma tarp Šalių sukuriančia atstovavimo ar jungtinės veiklos (partnerystės) civilinius teisinius santykius.

**III. ATSAKOMYBĖ IR KONFIDENCIALUMAS**

12. Šalis, nevykdanti arba netinkamai vykdanti bet kurį iš šios Sutarties kylantį įsipareigojimą, privalo atlyginti kitai Šaliai dėl tokio įsipareigojimų nevykdymo arba netinkamo vykdymo kitos Šalies patirtus tiesioginius nuostolius.

13. Šalys privalo išlaikyti konfidencialiai bet kokią šios Sutarties ar susijusią su ja, su jos sudarymo aplinkybėmis informaciją, taip pat bet kokią informaciją, atskleistą tiek sąmoningai, tiek atsitiktinai Sutarties vykdymo metu. Nė viena Šalis neturi teisės atskleisti jokios dalies tokios informacijos trečiosioms šalims be išankstinio raštiško kitos Šalies sutikimo, nebent tai bus įsakmiai privaloma pagal Lietuvos Respublikos įstatymus arba tai yra būtina Sutarties tinkamam vykdymui. Nepaisant konfidencialumo įsipareigojimo, bet kuri Šalis turi teisę atskleisti konfidencialią informaciją savo darbuotojams, Šalies pasitelktiems advokatams ar advokatų padėjėjams, auditoriams, patarėjams ir (ar) konsultantams, bet tik tiek, kiek toks atskleidimas šiems asmenims yra būtinas tinkamam tokių asmenų pareigų įvykdymui informaciją atskleidusios Šalies atžvilgiu. Šalys yra atsakingos viena kitai, jei jų darbuotojai, pasitelkti advokatai ar advokatų padėjėjai, auditoriai, patarėjai ir (ar) konsultantai pažeidžia šį konfidencialumo įsipareigojimą.

**IV. SUTARTIES GALIOJIMO, JOS NUTRAUKIMO, PAKEITIMO SĄLYGOS**

14. Ši Sutartis įsigalioja nuo jos pasirašymo momento ir galioja neterminuotai.

15. Visi šios Sutarties pakeitimai, papildymai ir (ar) priedai galioja, jeigu jie yra sudaryti raštu ir pasirašyti visų Šalių.

16. Bet kuri Sutarties Šalis turi teisę vienašališkai Sutartį nutraukti, raštu informavusi kitas Šalis ne anksčiau kaip prieš keturis (4) mėnesius. Jei dėl Festivalio ar renginių yra sudaryti atskiri susitarimai, šios Sutarties nutraukimas pareigos vykdyti prisiimtus įsipareigojimus pagal sudarytus atskirus susitarimus nepanaikina.

**V. BAIGIAMOSIOS NUOSTATOS**

17. Vienos iš Sutarties sąlygos negaliojimas nedaro negaliojančios visos Sutarties, išskyrus atvejus, kai Šalys be tos sąlygos Sutarties nebūtų sudariusios.

18. Sutarčiai ir su ja susijusiems santykiams tarp Šalių, įskaitant Sutarties sudarymo, vykdymo, galiojimo ir nutraukimo klausimus, taikoma ir Sutartis aiškinama pagal Lietuvos Respublikos teisę.

19. Ginčus Šalys sprendžia tarpusavio derybomis, dėdamos visas pastangas ginčą išspręsti taikiai ir geranoriškai. Nepavykus ginčo išspręsti derybomis, kiekvienas ginčas, nesutarimas ar reikalavimas, kylantis iš šios Sutarties ar susijęs su šia Sutartimi, jos vykdymu, pažeidimu, nutraukimu ar galiojimu, galutinai sprendžiamas įstatymų nustatyta tvarka Lietuvos Respublikos teisme pagal Šalies buveinės vietą.

Visos Šalys perskaitė šią Sutartį, suprato jos turinį ir pasekmes bei, siekdamos prisiimti sutartinius įsipareigojimus, pasirašė šią Sutartį kaip dokumentą, atitinkantį Šalių valią, poreikius ir tikslus Sutarties viršuje nurodytą datą 3 (trimis) vienodą teisinę galią turinčiais egzemplioriais lietuvių kalba.

**VI. ŠALIŲ REKVIZITAI**

|  |  |  |
| --- | --- | --- |
| **Plungės rajono savivaldybė** |  | **Asociacija „Plungiškių draugija“** |
| Adresas: Plungė, Vytauto g. 12 |  | kodas 171763312,  adresas: Plungė, Parko g. 1 |
| Tel. (8 448) 73 166 |  | Tel. +370 616 72 013 |
| El. paštas  [savivaldybe@plunge.lt](mailto:savivaldybe@plunge.lt) |  | El. paštas  [pludraugija@gmail.com](mailto:pludraugija@gmail.com) |
| Meras  \_\_\_\_\_\_\_\_\_\_\_\_\_\_\_\_\_\_\_ |  | Prezidentas |
| Audrius Klišonis |  | Liudas Skierius |
|  |  |  |
|  |  |  |
| **Biudžetinė įstaiga Žemaičių dailės muziejus** |  | **Biudžetinė įstaiga „Koncertinė įstaiga Lietuvos nacionalinė filharmonija“** |
| kodas 191123113,  adresas: Plungė, Parko g. 1 |  | kodas 300011619,  adresas Vilnius, Aušros Vartų g. 5 |
| Tel. (8 448) 52 492 |  | Tel. (8 5) 266 52 10 |
| El. paštas [zd.muziejus@gmail.com](mailto:zd.muziejus@gmail.com) |  | El. paštas [info@filharmonija.lt](mailto:info@filharmonija.lt) |
| Direktorius \_\_\_\_\_\_\_\_\_\_\_\_\_\_\_\_\_\_\_\_\_\_\_ |  | Generalinė direktorė \_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Alvidas Bakanauskas |  | Rūta Prusevičienė |
|  |  |  |